มันนี่ทูเดย์
ทีเอ็มบีชี้ปีนี้ยอดขายรถยังอ่อนแอ
25 มี.ค. 2558

ทีเอ็มบีชี้ปีนี้ยอดขายรถยังอ่อนแอ 
ศูนย์วิเคราะห์เศรษฐกิจ ทีเอ็มบี คาดว่า ปี 2558 ยอดขายรถยนต์ยังคงได้รับผลกระทบจากโครงการรถยนต์คันแรก โดยประเมินว่าจะมียอดขาย 9 แสนคัน เพิ่มขึ้น 2.1% จากปี 2557 ส่วนหนึ่งมาจากการเร่งตัดสินใจของผู้บริโภคที่มองหารถยนต์ในกลุ่มที่ราคาจะเพิ่มขึ้น 3-5% จากการเก็บภาษีสรรพสามิตรถยนต์อัตราใหม่ตามการปล่อยก๊าซคาร์บอนไดออกไซด์ ที่จะเริ่มมีผลบังคับใช้วันที่ 1 ม.ค. 2559 ทั้งนี้กลุ่มรถยนต์ที่จะฟื้นตัวก่อน คือรถยนต์นั่งขนาดกลางขึ้นไป เช่น รถยนต์หรู รถอเนกประสงค์ (เอสยูวี) เพราะลูกค้ามีกำลังซื้อ
เปิดตัวบัตรกรุงศรี เดบิต รับลมร้อน
ธนาคารกรุงศรีอยุธยา เปิดตัว บัตรกรุงศรี เดบิต Rilakkuma TM เพื่อขยายฐานลูกค้าในกลุ่มนักเรียน นักศึกษา และวัยเริ่มทำงาน อายุระหว่าง 15-35 ปี ผ่านกลยุทธ์ Emotional Marketing โดยเลือกใช้คาแรกเตอร์ตัวการ์ตูนที่ได้รับความชื่นชอบจากกลุ่มลูกค้าเป้าหมาย คือ Rilakkuma TM หมีสีน้ำตาลจากญี่ปุ่น รวมทั้งการ์ตูน คาแรกเตอร์ใหม่เป็นลิมิเต็ด เอดิชั่น ภายใต้ธีม “อโลฮา” รับลมร้อน โดยตั้งเป้าออกบัตรกรุงศรี เดบิต Rilakkuma TM ปีนี้ ที่ 2 แสนใบ โดยผู้ถือบัตรกรุงศรี เดบิต Rilakkuma TM จะได้รับสิทธิประโยชน์ถอนเงินได้ทุกที่ทั่วโลก สูงสุด 1 แสนบาท/วัน ชำระค่าสินค้าและบริการผ่านเครื่องกรุงศรี ATM สูงสุด 2 แสนบาท และรูดซื้อสินค้าและบริการ ณ ร้านค้าที่มีสัญลักษณ์ VISA สูงสุด 1 แสนบาท/วัน